ประกาศการไฟฟ้าฝ่ายผลิตแห่งประเทศไทย

เรื่อง เรื่อง กำหนดเขตสำรวจสายส่งไฟฟ้าขนาด ๕๐๐ กิโลโวลต์

จากโรงไฟฟ้า National Power Supply ไปยังสถานีไฟฟ้าย่อยพนมสารคาม

ด้วยการไฟฟ้าฝ่ายผลิตแห่งประเทศไทย (กฟผ.) มีโครงการก่อสร้างสายส่งไฟฟ้าขนาด ๕๐๐ กิโลโวลต์ จากโรงไฟฟ้า National Power Supply ไปยังสถานีไฟฟ้าย่อยพนมสารคาม จังหวัดฉะเชิงเทรา

ดังนั้น อาศัยอำนาจตามความในมาตรา ๒๘ แห่งพระราชบัญญัติการไฟฟ้าฝ่ายผลิตแห่งประเทศไทย พ.ศ. ๒๕๑๑ แก้ไขเพิ่มเติมโดยพระราชบัญญัติการไฟฟ้าฝ่ายผลิตแห่งประเทศไทย (ฉบับที่ ๕) พ.ศ. ๒๕๓๕ จึงประกาศให้ทราบโดยทั่วกันว่า กฟผ. จะดำเนินการสำรวจทั่วไปเพื่อเลือกแนวสำหรับก่อสร้างสายส่งไฟฟ้าขนาด ๕๐๐ กิโลโวลต์ จากโรงไฟฟ้า National Power Supply ไปยังสถานีไฟฟ้าย่อยพนมสารคาม โดยจะมีการกำหนดเขตบริเวณที่ที่จะเดินสายไฟฟ้าด้านละไม่เกิน ๔๐ เมตร และจะทำการสำรวจในท้องที่ต่าง ๆ ดังนี้

จังหวัดฉะเชิงเทรา

๑. อำเภอพนมสารคาม   ตำบลเขาหินซ้อน     ตำบลท่าถ่าน       ตำบลเกาะขนุน

                        ตำบลเมืองเก่า        ตำบลหนองแหน

๒. อำเภอสนามชัยเขต   ตำบลคู้ยายหมี        ตำบลลาดกระทิง

๓. อำเภอแปลงยาว       ตำบลหัวสำโรง

ทั้งนี้ ตั้งแต่พ้นกำหนดสามสิบวันนับแต่วันประกาศในราชกิจจานุเบกษา จนกว่างานสำรวจข้อมูลจะแล้วเสร็จ

ประกาศ ณ วันที่ ๒๓ มิถุนายน พ.ศ. ๒๕๕๑

สมบัติ  ศานติจารี

ผู้ว่าการการไฟฟ้าฝ่ายผลิตแห่งประเทศไทย